b'\n_START_ARTICLE_\nSurstr\xc3\xb6mming\n_START_PARAGRAPH_\nEl Surstr\xc3\xb6mming (areng agre en catal\xc3\xa0) \xc3\xa9s una del\xc3\xadcia sueca que consisteix en areng fermentat del Mar B\xc3\xa0ltic. El surstr\xc3\xb6mming es ven en llaunes, que en ser obertes deixen anar una olor forta i f\xc3\xa8tida. \xc3\x89s per aquesta olor particular, semblant a la del peix passat o escombraries deixades al sol durant un parell de dies, que el surstr\xc3\xb6mming t\xc3\xa9 mala fama en la cultura popular. De fet, es diu que la gent que intenta provar el surstr\xc3\xb6mming pot estar segura que mai no ho oblidar\xc3\xa0. A causa de la seva olor, el plat se sol oferir en menjars a l\'aire lliure. No obstant aix\xc3\xb2, obrir la llauna sota l\'aigua pot contribuir a rebaixar-ne l\'olor fins a un cert punt, aix\xc3\xad com evitar tacar la persona que ho obre, ja que la fermentaci\xc3\xb3 sovint genera una considerable pressi\xc3\xb3 dins la llauna. La paraula finesa per denominar-lo \xc3\xa9s hapansilakka. _NEWLINE_L\'areng \xc3\xa9s pescat a la primavera, quan es troba en unes condicions \xc3\xb2ptimes i est\xc3\xa0 a punt de reproduir-se. L\'areng es fermenta en barrils durant un o dos mesos, i despr\xc3\xa9s s\'enllauna per continuar la fermentaci\xc3\xb3. Un any m\xc3\xa9s tard, s\'ha generat suficient gas perqu\xc3\xa8 les llaunes que eren cil\xc3\xadndriques hagin passat a tenir una forma m\xc3\xa9s arrodonida. Aquests inusuals contenidors de surstr\xc3\xb6mming poden trobar-se en supermercats de tot Su\xc3\xa8cia. No obstant aix\xc3\xb2, certes aerol\xc3\xadnies han prohibit aquestes llaunes en els seus vols, considerant-ne com a potencialment perillosos els contenidors pressuritzats. _NEWLINE_Els responsables de la fermentaci\xc3\xb3 dins la llauna s\xc3\xb3n bacteris de l\'esp\xc3\xa8cie Haloanaerobium. Aquests bacteris produeixen di\xc3\xb2xid de carboni i diversos components que provoquen la seva olor peculiar: \xc3\xa0cid prop\xc3\xadlic, \xc3\xa0cid sulfh\xc3\xaddric (ou podrit), \xc3\xa0cid but\xc3\xadlic (mantega r\xc3\xa0ncia) i \xc3\xa0cid ac\xc3\xa8tic (vinagre). Una explicaci\xc3\xb3 proposada dels or\xc3\xadgens d\'aquest m\xc3\xa8tode de preservaci\xc3\xb3 \xc3\xa9s que va comen\xc3\xa7ar fa molt de temps, quan salar menjar era bastant car per l\'alt preu de la sal. Quan s\'emprava la fermentaci\xc3\xb3, nom\xc3\xa9s es necessitava la quantitat justa de sal perqu\xc3\xa8 el peix no es podr\xc3\xads.\n_START_SECTION_\nPreparaci\xc3\xb3 del surstr\xc3\xb6mming\n_START_PARAGRAPH_\nSovint es menja el Surstr\xc3\xb6mming amb un tipus de pa anomenat tunnbr\xc3\xb6d ("pa prim", literalment). Aquest pa prim i tou (que no s\'ha de confondre amb el pa cruixent, kn\xc3\xa4ckebr\xc3\xb6d) es comercialitza en grans l\xc3\xa0mines quadrades que s\'unten de mantega. Despr\xc3\xa9s se li afegeix una mica de ceba tallada i patates bullides, pelades i laminades. Les patates s\xc3\xb3n d\'un tipus especial, anomenades mandelpotatis o patates ametlla. Es treu un peix sencer de la llauna i tallat per la meitat. S\'eliminen les seves parts toves internes, incloent els ous, d\'un color gris fosc, i llavors s\'obre el peix com un llibre. S\'aixafa la carn vermella amb una forquilla, traient les espines per poder filetejar-la i se\'n tallen porcions petites, ja llestes per a la preparaci\xc3\xb3 d\'un sandvitx. El toc final \xc3\xa9s una mica de cr\xc3\xa8me fra\xc3\xaeche. Arribats a aquest punt, es pot o b\xc3\xa9 doblegar o b\xc3\xa9 enrotllar el tunnbr\xc3\xb6d. Tradicionalment se serveix el sandvitx de surstr\xc3\xb6mming acompanyat d\'un got de llet freda i un snaps. La cervesa tamb\xc3\xa9 \xc3\xa9s avui en dia popular, encara que els efectes combinats del surstr\xc3\xb6mming i l\'alliberament de di\xc3\xb2xid de carboni de la cervesa poden ser bastant desagradables durant un temps despr\xc3\xa9s del menjar. Hi ha molta gent que no aprecia el surstr\xc3\xb6mming, i generalment es considera com un gust adquirit. Tamb\xc3\xa9 \xc3\xa9s, no obstant aquest fet, un menjar subjecte a grans passions (igual que el lutefisk).\n_START_SECTION_\nControv\xc3\xa8rsia\n_START_PARAGRAPH_\nL\'abril de 2006, divereses companyies a\xc3\xa8ries importants (com ara Air France i British Airways) prohibiren aquest peix a bord citant que les llaunes en les quals est\xc3\xa0 conservat poden classificar-se com a potencialment explosives at\xc3\xa8s que estan pressuritzades. Despr\xc3\xa9s d\'aquest fet es deixaren de vendre llaunes d\'aquest producte a l\'aeroport d\'Estocolm._NEWLINE_Els productors del peix han titllat aquesta decisi\xc3\xb3 de les l\xc3\xadnies a\xc3\xa8ries de "culturalment illetrada", tot afirmant que "\xc3\xa9s un mite que pugui explotar el peix enllaunat"._NEWLINE_No obstant aix\xc3\xb2, admeten que el peix pot desprendre una olor desagradable. Aquest \xc3\xbanic detall, argumenten, per\xc3\xb2, no pot ser suficient per prohibir la venda d\'aquest producte..'